Die dispuut oor die ontwikkeling van dié stuk grond het uiteindelik tot die punt gekom waar die Wes-Kaapse hooggeregshof die Wes-Kaapse minister van plaaslike regering se goedkeuring van die ontwikkeling bekragtig het.
Dié gebied grens aan die oewer van die sensitiewe Langebaan-strandmeer aan die suidekant van die dorp, langs die Weskus Nasionale Park, maar vorm nie deel van die nasionale park nie. Die ontwikkeling van dié gebied, asook ander langsaan, is al die afgelope 25 jaar die middelpunt van ’n dispuut tussen die provinsiale regering en die inwoners van Langebaan.
Bredell se besluit, ná ’n appèl, het die oorspronklike besluit van die provinsiale departement van ekonomiese aangeleenthede en ontwikkelingsbeplanning, om omgewingsgoedkeuring vir die ontwikkeling af te keur, gedeeltelik omvergewerp.
Regter Vincent Saldanha, wat die aansoek aangehoor het, het in sy uitspraak gesê dit is baie duidelik dat die minister se departement die impak wat die ontwikkeling op die omgewing kan hê, asook die beplanning daarvan sowel as die maatskaplike en ekonomiese faktore, in ag geneem het. Daarom het hy goedkeuring vir 69 eenhede gegee en nie die aanvanklike 109 nie. “Dit blyk die minister het sy verantwoordelikhede ingevolge die Wet op Nasionale Omgewingsbestuur nagekom, hoewel hy besluit het om nie die deel as ’n beskermde gebied te bewaar nie. Maar dit is nie die doel van die hof om die minister se besluit te betwyfel nie,” het Saldanha gesê.